CELEX: 32021D0372
Language: bg
Date: 2021-03-02 00:00:00
Title: Решение (ОВППС) 2021/372 на Съвета от 2 март 2021 година за изменение на Решение (ОВППС) 2020/1999 относно ограничителни мерки срещу тежки нарушения на правата на човека

2.3.2021   
               
               
                  BG
               
               
                  Официален вестник на Европейския съюз
               
               
                  LI 71/6
               
            
         РЕШЕНИЕ (ОВППС) 2021/372 НА СЪВЕТА
         от 2 март 2021 година
         за изменение на Решение (ОВППС) 2020/1999 относно ограничителни мерки срещу тежки нарушения на правата на човека
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като взе предвид Решение (ОВППС) 2020/1999 на Съвета от 7 декември 2020 г. относно ограничителни мерки срещу тежки нарушения на правата на човека (1), и по-специално член 5, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 7 декември 2020 г. Съветът прие Решение (ОВППС) 2020/1999.
                  
               
                     (2)
                  
                  
                     На 18 януари 2021 г. върховният представител на Съюза по въпросите на външните работи и политиката на сигурност направи декларация от името на Съюза, в която осъди задържането на руския опозиционен политик Алексей Навални при завръщането му в Москва на 17 януари 2021 г. и призова за незабавното му освобождаване.
                  
               
                     (3)
                  
                  
                     На 22 февруари 2021 г. Съветът по външни работи постигна съгласие да продължи работата по бъдещи ограничителни мерки в отговор на тежки нарушения на правата на човека.
                  
               
                     (4)
                  
                  
                     В този контекст и предвид продължаването и тежестта на нарушенията на правата на човека в Русия четири лица следва да бъдат включени в списъка на физическите и юридическите лица, образуванията и органите, които подлежат на ограничителни мерки, съдържащ се в приложението към Решение (ОВППС) 2020/1999.
                  
               
                     (5)
                  
                  
                     Поради това Решение (ОВППС) 2020/1999 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Приложението към Решение (ОВППС) 2020/1999 се изменя съгласно приложението към настоящото решение.
         
         
            Член 2
            Настоящото решение влиза в сила в деня на публикуването му в Официален вестник на Европейския съюз.
         
         
            Съставено в Брюксел на 2 март 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  OВ L 410 I, 7.12.2020 г., стр. 13.
      
      
         
            ПРИЛОЖЕНИЕ
            Следните вписвания се добавят в списъка на физическите лица, съдържащ се в част А. Физически лица в приложението към Решение (ОВППС) 2020/1999:
            
               
                            
                        
                        
                           Имена (транслитерация на изписването на руски език)
                        
                        
                           Имена (изписване на руски език)
                        
                        
                           Идентификационни данни
                        
                        
                           Причини за вписването
                        
                        
                           Дата на вписване
                        
                     
                           „1.
                        
                        
                           Alexander (Alexandr) Petrovich KALASHNIKOV
                        
                        
                           Aлександр Петрович КАЛАШНИКОВ
                        
                        
                           Длъжност: Директор на руската Федерална служба за изпълнение на наказанията (ФСИН)
                           Дата на раждане: 27.1.1964 г.
                           Място на раждане: Татарск, Новосибирски регион, Руска СФСР (понастоящем Руска федерация)
                           Гражданство: руско
                           Пол: мъжки
                        
                        
                           Aлександър Калашников е директор на руската Федерална служба за изпълнение на наказанията (ФСИН) от 8 октомври 2019 г. На тази длъжност той осъществява надзор върху всички дейности на ФСИН. В качеството си на директор на ФСИН той носи отговорност за тежки нарушения на правата на човека в Русия, включително произволни арести и задържания.
                           В случая с Алексей Навални, докато г-н Навални се възстановява в Германия (септември 2020 г. – януари 2021 г.) след отравянето му с токсично нервнопаралитично вещество от групата „Новичок“, на 28 декември 2020 г. ФСИН изисква той да се яви незабавно пред пробационния служител, като в противен случай ще бъде лишен от свобода за нарушаване на наложена му условна присъда за измама. Въпросната присъда е била обявена за произволна и несправедлива от Европейския съд по правата на човека през 2018 г. На 17 януари 2021 г. по заповед на Александър Калашников служители на ФСИН задържат Алексей Навални след пристигането му на летището в Москва. Арестът на Алексей Навални се основава на решение на Химкинския градски съд, постановено по искане на ФСИН. Още в края на декември 2020 г. ФСИН е поискала от съда да замени условната присъда на Алексей Навални с ефективно лишаване от свобода. На 17 февруари 2021 г. Европейският съд по правата на човека разпорежда на правителството на Руската федерация да освободи Aлексей Навални.
                        
                        
                           2 март 2021 г.
                        
                     
                           2.
                        
                        
                           Alexander (Alexandr) Ivanovich BASTRYKIN
                        
                        
                           Александр Иванович БАСТРЫКИН
                        
                        
                           Длъжност: Председател на Следствения комитет на Руската федерация
                           Дата на раждане: 27.8.1953 г.
                           Място на раждане: Псков, Руска СФСР (понастоящем Руска федерация)
                           Гражданство: руско
                           Пол: мъжки
                        
                        
                           Александър Бастръйкин е председател на Следствения комитет на Руската федерация (наричан по-нататък „Комитетът“) от януари 2011 г. (и като изпълняващ длъжността председател от октомври до декември 2010 г.). На тази длъжност той осъществява надзор върху всички дейности на Комитета. Официално Комитетът се председателства от президента на Русия. В качеството си на председател на Комитета Александър Бастръйкин носи отговорност за тежки нарушения на правата на човека в Русия, включително произволни арести и задържания.
                           Александър Бастръйкин носи отговорност за широкоразпространените и системни репресивни кампании на Комитета срещу руската опозиция, целящи проследяване и разследване на нейни членове. На 29 декември 2020 г. Комитетът започва разследване на опозиционния лидер Алексей Навални, като последният е обвинен в измама в големи размери. Алексей Навални, заедно с други лица, публикува статии за притежаваното от Бастръйкин чешко дружество за недвижими имоти LAW Bohemia през първото десетилетие на 21-ви век.
                        
                        
                           2 март 2021 г.
                        
                     
                           3.
                        
                        
                           Igor Viktorovich KRASNOV
                        
                        
                           Игорь Викторович КРАСНОВ
                        
                        
                           Длъжност: Главен прокурор на Руската федерация
                           Дата на раждане: 24.12.1975 г.
                           Място на раждане: Архангелск, Руска СФСР (понастоящем Руска федерация)
                           Гражданство: руско
                           Пол: мъжки
                        
                        
                           Игор Краснов е главен прокурор на Руската федерация от 22 януари 2020 г. и е бившият заместник-председател на Следствения комитет на Руската федерация). В качеството си на главен прокурор той осъществява надзор върху прокуратурите в Руската федерация, върху специалните прокуратури и военната прокуратура. В това си качество той носи отговорност за тежки нарушения на правата на човека, включително произволни задържания на протестиращи, и за широкоразпространено и системно ограничаване на свободата на мирни събрания и на сдружаване, както и на свободата на мнение и на изразяване.
                           Преди протестите на 23 януари 2021 г. главната прокуратура е предупредила, че на участниците ще бъде търсена отговорност. Освен това главната прокуратура е изискала от Федералната служба за надзор в сферата на комуникациите, информационните технологии и масовите комуникации (Роскомнадзор) да ограничи достъпа до опозиционни уебсайтове и профили в социалните мрежи, съдържащи информация за планирани събирания на поддръжниците на Алексей Навални. На 29 януари 2021 г. главната прокуратура отново е поискала Роскомнадзор да ограничи достъпа до опозиционни уебсайтове и до профили в социалните мрежи, този път преди протестите в подкрепа на Навални на 30 и 31 януари 2021 г. Били са изпратени предупреждения до интернет дружества (Facebook, TikTok, Twitter, Google, Mail.ru Group). Главната прокуратура е обявила също така, че срещу участниците в демонстрациите ще бъдат образувани наказателни производства.
                           Главната прокуратура е подкрепила искането на руската Федерална служба за изпълнение на наказанията (ФСИН) за преобразуване на условната присъда, наложена на Алексей Навални по дело за измама, в ефективно изтърпяване на наказание лишаване от свобода. Въпреки че през 2018 г. Европейският съд по правата на човека е приел, че присъдата на Алексей Навални по това дело е произволна и несправедлива, последният е арестуван при пристигането си на летището в Москва на 17 януари 2021 г.
                        
                        
                           2 март 2021 г.
                        
                     
                           4.
                        
                        
                           Viktor Vasilievich (Vasilyevich) ZOLOTOV
                        
                        
                           Виктор Васильевич ЗОЛОТОВ
                        
                        
                           Длъжност: Директор на Федералната служба на войските на националната гвардия на Руската федерация (Росгвардия).
                           Дата на раждане: 27.1.1954 г.
                           Място на раждане: Сасово, Руска СФСР (понастоящем Руска федерация)
                           Гражданство: руско
                           Пол: мъжки
                        
                        
                           Виктор Золотов е директор на Федералната служба на войските на националната гвардия на Руската федерация (Росгвардия) от 5 април 2016 г. и съответно е главнокомандващ на войските на националната гвардия на Руската федерация, както и командващ на ОМОН – мобилен отряд с особено предназначение, който е част от Росгвардия. На тази длъжност той осъществява надзор върху всички дейности на войските на Росгвардия и ОМОН. В качеството си на директор на Росгвардия той носи отговорност за тежки нарушения на правата на човека в Русия, включително произволни арести и задържания и системни и широкоразпространени нарушения на свободата на мирни събрания и на сдружаване, изразяващи се по-специално в насилствено потушаване на протести и демонстрации.
                           Росгвардия е използвана за потушаване на демонстрациите в подкрепа на Навални на 23 януари 2021 г., като се съобщава, че много служещи от ОМОН и националната гвардия са използвали жестокост и насилие срещу протестиращите. Десетки журналисти са станали обект на агресия от страна на силите за сигурност, включително кореспондентът на „Медуза“ Кристина Сафронова, която е била удряна от офицер от ОМОН, и журналистът от „Новая газета“ Елизавета Кирпанова, получила кървящи рани по главата от удари с палка. Силите за сигурност са задържали произволно над 300 непълнолетни лица.
                        
                        
                           2 март 2021 г.“